**Η τοποθέτηση του πρώην δημάρχου Χαλανδρίου Γιώργου Κουράση**

**για τον απολογισμό της δημοτικής Αρχής**

Βρισκόμαστε σήμερα εδώ, σε μια από τις πλέον σημαντικές στιγμές της δημοτικής θητείας να αποτιμήσουμε και να αξιολογήσουμε το έργο της Δημοτικής Αρχής κατά τα 3 (τρία) και πλέον χρόνια από την εκλογή της.

Θα προσπαθήσω, με νηφαλιότητα και κατά το δυνατόν, αντικειμενικότητα, να συμβάλλω

στην πληρέστερη διαμόρφωση γνώμης από τους πολίτες, αφού είναι προφανές ότι πέραν από την άμεση γνώση που μπορεί να έχει κάποιος Δημότης για τα τεκταινόμενα στην πόλη, δεν είναι δυνατόν να έχει πλήρη ενημέρωση, για το σύνολο του έργου της Δημοτικής Αρχής, αλλά και τις υπάρχουσες συνθήκες ως και το θεσμικό περιβάλλον εντός του οποίου λειτούργησε Δημοτική Αρχή και Αντιπολίτευση.

Θα μου επιτρέψετε όμως πριν να κάνω κάποιες επισημάνσεις για το έργο της Δημοτικής Αρχής, να κάνω μιά αναφορά στο έργο της παράταξης της οποίας ηγούμαι.

Πολλάκις, ξένισε το γεγονός «ότι ελάχιστα», απασχολήσαμε τύπο και καφενεία κατά τα 3 και πλέον χρόνια με τον συνήθη λαϊκίστικο αντιπολιτευτικό τρόπο.

Δηλαδή, φημολογία, υπονοούμενα, λασπολογία, σπίλωση προσώπων και οργάνων, ακύρωση κάθε προσπάθειας της Δημοτικής Αρχής και ιδίως του Δημάρχου.

Μάλιστα, ξένισε και τον ίδιο τον κ. Ρούσσο, όταν προ μηνός περίπου, με αφορμή όσα ευτράπελα γίνανε στο Δ.Σ. και την εμπεριστατωμένη επιστολή που δημοσιοποιήσαμε, ο αντίλογος του ήταν ειρωνικός ότι δήθεν «ξυπνήσαμε», μαθημένος ο ίδιος (το παρελθόν δυστυχώς μας ακολουθεί) σε μια φτηνή, στείρα Αντιπολίτευση, όπου το ΚΑΤΑ, το ΑΝΤΙ και το ΟΧΙ, και μάλιστα εκτός θεσμικών οργάνων, ήταν κανόνας. Παραξενεύτηκε από μια στάση ζωής και μια φιλοσοφία ότι για μας και εμένα προσωπικά, στόχος δεν μπορεί να είναι το πριόνισμα της καρέκλας του Δημάρχου.

Στόχος είναι η πρόοδος της πόλης.

Διότι μια χαμένη θητεία του Δημάρχου είναι χαμένα χρόνια για όλους τους Δημότες, την πόλη μας, τα παιδιά μας.

Έτσι επιλέξαμε, ο διάλογος, οι ενστάσεις, οι αντιρρήσεις αλλά και οι συμφωνίες, όπου απαιτήτο να γίνονται τεκμηριωμένα, εντός των Θεσμικών Οργάνων.

Θελήσαμε, να δώσουμε χρόνο στον Δήμαρχο, να δείξει τις δυνατότητες του, τα αποτελέσματα του έργου του.

Σήμερα, θεωρώ ότι μια ολόκληρη ουσιαστικά θητεία, μπορεί να κριθεί με αντικειμενικότητα.

ΝΑ ΤΟΝΙΣΟΥΜΕ ΟΤΙ Η ΠΑΡΟΥΣΑ ΘΗΤΕΙΑτου ΔΗΜΑΡΧΟΥ ΜΕΧΡΙ ΣΗΜΕΡΑ, ΟΥΣΙΑΣΤΙΚΑ ΙΣΟΔΥΝΑΜΕΙ, έστω και εάν απομένει άλλος 1 ½ χρόνος, με το ΣΥΝΟΛΟ ΤΗΣ ΔΙΚΗΣ ΜΑΣ ΠΡΟΗΓΟΥΜΕΝΗΣ ΔΗΜΟΤΙΚΗΣ ΠΕΡΙΟΔΟΥ.

Αφού τα 3 ½ χρόνια, γίνανε με το Νόμο πέντε (5). Αυτό για να έχουμε ένα μέτρο σύγκρισης. Κάτι στο οποίο αρέσκεται και ο Δήμαρχος, με έντεχνο μάλιστα μονομερή τρόπο, προβάλλοντας θεσμικές ή άλλες αδυναμίες, ως ολιγωρίες δικές μας προκειμένου να υπερτονίσει το έργο του.

Μπαίνοντας τώρα στην ουσιαστική αξιολόγηση του έργου του Δημάρχου, κατά τα 3 ½ αυτά χρόνια θητείας του, εάν με ρωτούσε κάποιος : είσαι ευχαριστημένος από την αποτελεσματικότητα αυτού και των συνεργατών του στην πρόοδο της πόλης μας και την εξυπηρέτηση του Δήμου, σύμφωνα με τις προεκλογικές εξαγγελίες τους αλλά κυρίως βάσει των αναγκών των πολιτών, σε μια πόλη που θα συμφωνήσουμε, ότι αναπτύχθηκε στρεβλά και άναρχα;

Θα έλεγα, αναφανδόν, κατηγορηματικά ΟΧΙ. Δεν μπορεί να είναι έργο αυτό ουσιαστικά μιας ολόκληρης θητείας, που ευτύχησε **συγκυριακά** (το τονίζω) να κινηθεί, σε ιδανικές για έναν Δήμαρχο συνθήκες.

Και εξηγούμαι :

O κ. Ρούσσος, ευτύχησε να έχει :

Α. Παραλάβει, έναν Δήμο εύρωστο και υγιέστατο οικονομικά. Σε μια περίοδο, που τα χρέη πνίγουν τους Δήμους της χώρας και οι περικοπές των πόρων τα προηγούμενα χρόνια αγγίξαν το 60% η Δημοτική Αρχή παρέλαβε από εμάς 13 εκατ. ταμειακά διαθέσιμα. Αλλά και το σύνολο των βραχυπρόθεσμων απαιτήσεων μεγαλύτερο από το σύνολο των βραχυπρόθεσμων υποχρεώσεων (ισολ.1/1-31/12/14)

Β. Παραλάβει, ώριμες μελέτες για παρεμβάσεις και έργα που δυστυχώς η κουτσουρεμένη, μεταβατική θητεία (λόγω Καλλικράτη) δεν μας επέτρεψαν να ολοκληρώσουμε. Χαρακτηριστικά αναφέρω :

α. Επικαιροποιημένη μελέτη αγωγών ομβρίων

β. Μελέτη διαμόρφωσης πλατείας στον ΚΧ1265 και μελέτη διαμόρφωσης πλατείας στον ΚΧ1170 στην περιοχή του Πατήματος

γ. Μελέτη συστήματος υπογείων κάδων διαβαθμισμένης συμπίεσης

δ. Έτοιμη χρηματοδοτημένη μελέτη από την διαχειριστική αρχή για την αξιοποίηση-μετατροπή του κληροδοτήματος Σαχάλα σε ΚΑΠΗ.

Γ. Έχει Κυβέρνηση ομοϊδεατών, που σε αντίθεση, πρέπει να ομολογήσουμε με τις προηγούμενες, έχει τις πόρτες ανοιχτές στην ικανοποίηση των αιτημάτων, των «δικών της παιδιών». Βέβαια, αυτό έχει και τα αρνητικά του (θα τα αναφέρω παρακάτω) αφού στερεί στο Δήμαρχο, άρθρωσης αντίθετου λόγου και διεκδίκησης, όσων θα χαλούσαν τις αρμονικές τους σχέσεις.

Δ. Έχει αιρετή Περιφέρεια, ομοϊδεατών της, που παραλαμβάνοντας ένα αποθεματικό της τάξης των 350 εκατομμυρίων, από την προηγούμενη Διοίκηση, μπορεί να χρηματοδοτεί έργα και μελέτες, σωρηδόν των Δήμων.

Ε. Ένα θεσμικό πλαίσιο, που του έδωσε την ευχέρεια, να έχει πλέον των 100 ατόμων στην καθαριότητα και 200 ατόμων σε γενικά καθήκοντα, σε αντίθεση με τις μνημονιακές απαγορεύσεις 2012-2013 που επέφεραν δραματική μείωση στο προσωπικό με σημαντικότατες ελλείψεις στις οργανικές θέσεις με ότι αυτό συνεπάγεται στην ομαλή λειτουργία και αποτελεσματικότητα της Διοίκησης.

Αυτό ήταν το πλαίσιο που λειτούργησε η Δημοτική Αρχή.

Να δούμε τώρα το έργο.

Να ξεκινήσουμε από τα θετικά.

1. Βελτίωση της καθαριότητας της πόλης, ως προς τη γενική εικόνα λειτουργίας της Υπηρεσίας Καθαριότητας. Θα μου πει κάποιος ότι με 100 και πλέον υπαλλήλους αυτό θα ήταν εύλογο. Όμως η εικόνα βελτίωσης είναι αυτή και πρέπει να την αναγνωρίσουμε.
2. Βελτίωση της καθημερινότητας σε μια σειρά κοινωφελών εγκαταστάσεων π.χ. κολυμβητήριο, κοιμητήριο, κάποια σχολεία κλπ. Δυνατότητα που του δόθηκε, από τους 200 και πλέον διαθέσιμους πολίτες για κοινωνική εργασία.
3. Προγραμματισμός στην τοπική διαχείριση απορριμμάτων. Με το ευρωπαϊκό πρόγραμμα west for think και την απόκτηση του χώρου επεξεργασίας απορριμμάτων τοπικά. Που όμως ακυρώνεται στην πράξη, αφού δεν υπήρξε η πολιτική βούληση (ακριβώς λόγω των κομματικών εξαρτήσεων) καταγγελίας και εναντίωσης στα δραματικά αδιέξοδα που οδηγείται όλο το εγχείρημα του νέου ΠΕΣΔΑ, αφού λείπουν οι χωροθετήσεις των νέων ΧΗΤΥ και των νέων κεντρικών εγκαταστάσεων επεξεργασίας και διάθεσης και βέβαια η διαιώνιση της ΦΥΛΗΣ (με ημερομηνία λήξης) ως μοναδικών χώρων ταφής έστω και των υπολειμμάτων.
4. Απόκτηση του χώρου ΤΑΙΠΕΔ και λοιπών χώρων προϊόν, βεβαίως της εξαιρετικής οικονομικής κατάστασης, που παραδώσαμε.
5. Η απόκτηση της ιδιοκτησίας Μάρκου (Μουσείο Nobel) από το ταμείο του Δήμου, επίσης χάρη στα υγιή οικονομικά μας.

Αξίζει να σημειωθεί ότι ο Δήμος Χαλανδρίου, από συστάσεως του δεν έχει αγοράσει καμία έκταση με δικά του διαθέσιμα ή μη μόνο με δανεισμό. Τα δύο προαναφερθέντα ακίνητα κόστισαν περισσότερο από 2.000.000 ευρώ και αγοράσθηκαν με διαθέσιμα του Δήμου που είχαμε εμείς φροντίσει.

Φοβάμαι, ότι τα θετικά της Δημοτικής αρχής τελειώνουν εδώ.

Βεβαίως, στον κοινωνικό τομέα και στα πολιτιστικά, μια σοβαρή υποδομή θεσμών και δράσεων που εμείς δημιουργήσαμε και για τα οποία είμαστε υπερήφανοι, συνεχίζεται και από την παρούσα Δημοτική Αρχή.

Τώρα ερχόμαστε στα μείον.

Τι έλειψε, στο Δημοτικό έργο, ώστε να χαρακτηρισθεί η Δημοτική θητεία του κου Ρούσσου, επιτυχής.

1. Ουσιαστικά μπήκαν κάτω από το χαλί όλα τα μεγάλα δομικά προβλήματα της πόλης.

Α. Το κυκλοφοριακό (που έχει βέβαιο πολιτικό κόστος)

Β. Το θέμα του οικισμού των Ρομά (ίσως λόγω ιδεολογικών αγκυλώσεων)

Γ. Οι ελλείψεις κτιριακής υποδομής σε δομές κοινωνικού χαρακτήρα (π.χ. βρεφονηπειακοί σταθμοί, ΚΑΠΗ, κλπ). Χαρακτηριστική είναι η περίπτωση του κληροδοτήματος Σαχάλα το οποίο προορίζεται για ΚΑΠΗ, ενώ είχε ενταχθεί και εγκριθεί η μελέτη που είχε εκπονήσει η Τεχνική Υπηρεσία του Δήμου μας από τη διαχειριστική αρχή, προϋπολογισμού 650.000 ευρώ, η σημερινή διοίκηση δεν δημοπράτησε ακόμα.

Δ. Το θέμα της στάθμευσης στο κέντρο της πόλης (και μη μου πει κανείς ότι οι 150 θέσεις του νέου Δημαρχείου θα λύσουν το πρόβλημα)

1. Λείψανε δραματικά, όλα τα μεγάλα έργα υποδομής (πεζοδρόμια, αντιπλημμυρικά, οδοποιία, πεζόδρομοι, ήπιας κυκλοφορίας), που έχει ανάγκη η πόλη και μη μου πει κανένας ότι δεν «προκάναμε». Γιατί τι να πούμε εμείς που είχαμε τον ίδιο σχεδόν χρόνο θητείας, με παντελή μάλιστα απουσία των ευνοϊκών συνθηκών που προαναφέρθηκαν.
2. Η παντελής αδράνεια για την αξιοποίηση του κληροδοτήματος «Καλλισπέρη». Ένα περιουσιακό στοιχείο, ιδιαίτερα μεγάλης αξίας με εγκεκριμένη μελέτη από το ΚΑΣ που όμως και εδώ για λόγους ιδεοληψίας, δεν έχουν μέχρι σήμερα προχωρήσει.

Τέλος, κλείνοντας θέλω να τονίσω μια ιδιαίτερη επισήμανση, που χαρακτηρίζει αυτήν την δημοτική αρχή και δεν περιποιεί τιμή σε κανέναν, ιδίως τον Δήμαρχο. Έγινε μια προσπάθεια σύγχισης και παραπληροφόρησης της κοινής γνώμης, για μια σειρά δήθεν επιτευγμάτων της Διοίκησής του, ως προς τη διεκδίκηση διαφυγόντων εσόδων του Δήμου από διάφορους φορείς. Με έμμεσες-θολές αναφορές που τροφοδοτήθηκαν από «συντρόφους» συνοδοιπόρους, κυρίως διαδικτυακά. Έλειψε δραματικά δυστυχώς η μπέσα.

Η ειλικρίνεια, ότι δηλαδή εάν διεκδικεί ή πέτυχε κάποια έσοδα η Δημοτική Αρχή από την ΕΥΔΑΠ, ήταν γιατί είχε μια άμεση πληροφόρηση από την ίδια. Βασίσθηκε στο πλαίσιο της κομματικής Αλληλεγγύης που προανέφερα. Δεν τους το είπε το... πουλάκι. Και επομένως μια πληροφόρηση, που δεν είχαμε εμείς δεν μπορεί να χαρακτηρισθεί σαν ολιγωρία. Πολύ δε μάλλον σαν εσκεμμένη ολιγωρία. Ή ότι το γεγονός ότι διεκδικεί σήμερα π.χ. από την Αττική Οδό η Δημοτική Αρχή, διαφυγόντα έσοδα, οφείλεται σε μεγάλο βαθμό και στον υποφαινόμενο που μόλις πληροφορήθηκε, ότι υπήρξε ανάλογη επιτυχής διεκδίκηση από άλλο Δήμο, μέσω φίλου πρ. Δημάρχου, δεν δίστασε να ενημερώσει τον Δήμαρχο της πόλης μας.

Έλειψε επίσης χαρακτηριστικά, η αναγνώριση ενός έργου του προκατόχου της ως σημαντική παρακαταθήκη για το δικό της έργο. Αναφέροντας, μόνο, τα αρνητικά που συνήθως ανάγονται σε πολλά χρόνια πριν. Λες και η παράταξή μας 3 ½ χρόνια στα θητείας της, είναι υπαίτιος της παθογένειας της πόλης από συστάσεως της.

Πώς να χαρακτηρισθεί η πράξη να δημοσιεύεται πίνακας-διάγραμμα για τα κέρδη-ζημιές της ΦΛΥΑ και, να αποκρύπτεται η μεγάλη προσπάθεια όπως αποτυπώνεται στους ισολογισμούς του Δήμου για την ριζική οικονομική εξυγίανση του Δήμου που αφορά σε πολλαπλάσια οικονομικά αποτελέσματα.

Ή, η ενημέρωση για τις ώριμες μελέτες που παραλήφθηκαν και καρπώνεται σήμερα ως Δημοτική Αρχή.

Πώς να χαρακτηρισθεί η προσπάθεια, θόλωσης μιας έντιμης και διάφανης πορείας μας που αναγνωρίζουν όλοι, με υπονοούμενα και διαδικτυακές αθλιότητες.

Είναι όλα αυτά μικρές ίσως αλλά χαρακτηριστικές ενέργειες ή παραλείψεις που δίνουν το στίγμα.

Κλείνω λέγοντας,

Ελπίζω και εύχομαι τον 1 ½ χρόνο που έχετε την τύχη να έχετε πρόσθετα στη θητεία σας να τον αξιοποιήσετε προς όφελος όλων των Δημοτών. Εμείς είμαστε έτοιμοι, όπως το έχουμε αποδείξει στην πράξη και σε αντίθεση με εσάς, όταν ήσασταν Αντιπολίτευση, να συνεργαστούμε, να προτείνουμε και να σταθούμε στο πλευρό σας, ώστε να καλύψουμε διαχρονικές ελλείψεις στην πόλη μας αλλά και να αξιοποιήσουμε, τις ευνοϊκές ευκαιρίες που παρουσιάζονται στην περίοδο αυτή. Πάντα με το ίδιο ήθος και ευπρέπεια με την οποία έχουμε πορευθεί μέχρι σήμερα.